ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες

2002/0014 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες

1- ΙΣΤΟΡΙΚΟ

Ημερομηνία διαβίβασης της πρότασης προς το ΕΚ και το Συμβούλιο (έγγραφο COM(2002) 8 τελικό - 2002/0014(COD)): // 14 Ιανουαρίου 2002

Ημερομηνία γνωμοδότησης της ΕυρωπαϊκήΗ Οικονομικής και Κοινωνικής Επιτροπής: // 17 Ιουλίου 2002

Ημερομηνία γνωμοδότησης του Ευρωπαϊκού Κοινοβουλίου, σε πρώτη ανάγνωση: // 3 Σεπτεμβρίου 2002

Ημερομηνία διαβίβασης της τροποποιημένης πρότασης: // 26 Νοεμβρίου 2002

Ημερομηνία έκδοσης της κοινής θέσης: // 13 Ιουνίου 2003

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης οδηγίας είναι η βελτίωση της ασφάλειας διασφαλίζοντας ότι τα αεροσκάφη τρίτων χωρών τα οποία προσγειώνονται σε αερολιμένες που βρίσκονται στα κράτη μέλη πληρούν τα διεθνή πρότυπα ασφαλείας.

Για το σκοπό αυτό, ζητείται από τα κράτη μέλη να εξασφαλίσουν τη συλλογή και διάδοση πληροφοριών ώστε να υπάρχουν επαρκή στοιχεία για να αποφασιστούν τα απαιτούμενα μέτρα προκειμένου να εξασφαλιστεί η ασφάλεια των ατόμων που ταξιδεύουν καθώς και αυτών που βρίσκονται στο έδαφος.

Λαμβάνονται μέτρα για να εξασφαλιστεί ότι τα αεροσκάφη τρίτων χωρών, η λειτουργία τους και το προσωπικό τους επιθεωρούνται, ιδίως όταν υπάρχει εύλογη υποψία ότι δεν πληρούνται τα διεθνή πρότυπα ασφαλείας. Εάν κρίνεται απαραίτητο να εξασφαλιστεί άμεση ασφάλεια, απαγορεύεται η απογείωση των εν λόγω αεροσκαφών και αποφασίζονται και επιβάλλονται μέτρα διόρθωσης των ανεπαρκειών που έχουν εντοπισθεί.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικά σχόλια επί της κοινής θέσης

Το Συμβούλιο ενέκρινε ομόφωνα πολλές από τις τροπολογίες στην πρόταση της Επιτροπής. Ορισμένες από αυτές έχει κυρίως διασαφηνιστικό χαρακτήρα. Οι στόχοι της αρχικής πρότασης της Επιτροπής έχουν γενικά διατηρηθεί.

3.2. Συνέχεια που δόθηκε στις τροπολογίες του Ευρωπαϊκού Κοινοβουλίου

Κατά την ολομέλεια του της 3ης Σεπτεμβρίου 2002, το Ευρωπαϊκό Κοινοβούλιο ενέκρινε την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλεια των αεροσκαφών τρίτων χωρών τα οποία χρησιμοποιούν κοινοτικούς αερολιμένες η οποία υποβλήθηκε από την Επιτροπή με ορισμένες τροποποιήσεις.

Από τις 19 τροπολογίες που ενέκρινε το Κοινοβούλιο, η Επιτροπή αποδέχθηκε 13. 6 πλήρως (αριθ. 1, 4, 5, 13, 16, 22), 6 με ελάσσονες τροποποιήσεις διατύπωσης (αριθ. 2, 9, 11, 18, 20, 21) και μία εν μέρει, προτείνοντας να χρησιμοποιηθεί μια άλλη διατύπωση για να υπάρξει συμμόρφωση προς το πνεύμα της τελευταίας (αριθ. 12).

Καθώς ένας αριθμός άρθρων έχουν επαναδιατυπωθεί, κάποιες διατυπώσεις του Ευρωπαϊκού Κοινοβουλίου που περιλαμβάνονταν στην τροποποιημένη πρόταση της Επιτροπής μεταβλήθηκαν κατά τη διαδικασία. Αυτό ισχύει για τις τροπολογίες 2, 4, 5, 13, 18 και 20. Ωστόσο, οι τροπολογίες 9, 11, 12 και 16 περιλαμβάνονται στην κοινή θέση. Οι τροπολογίες 1, 21 και 22 δεν περιλήφθηκαν αλλά το γεγονός αυτό δεν επηρεάζει το βασικό πνεύμα της οδηγίας. Συνεπώς, η Επιτροπή θεωρεί ότι η κοινή θέση λαμβάνει υπόψη ουσιαστικές αλλαγές όπως η συμπερίληψη των επιτόπιων ελέγχων που προβλέπονται στην παράγραφο 2 του άρθρου 4, όπως ζητήθηκε από το Ευρωπαϊκό Κοινοβούλιο, και ακολουθεί σε μεγάλο βαθμό το πνεύμα των άλλων σχολίων που διατύπωσε το Ευρωπαϊκό Κοινοβούλιο σε πρώτη ανάγνωση.

3.3. Νέες διατάξεις που εισήγαγε το Συμβούλιο και η γνώμη της Επιτροπής επ'αυτών

Οι ακόλουθες τροπολογίες είναι οι κύριες τροπολογίες που εισήγαγε το Συμβούλιο στην κοινή του θέση:

* το άρθρο 1 (στόχος) και το άρθρο 2 (πεδίο εφαρμογής) συγχωνεύθηκαν σε ένα μόνο άρθρο το οποίο ενισχύει τη θέση ότι η οδηγία δεν περιορίζει το δικαίωμα των κρατών μελών να διενεργούν επιθεωρήσεις σε οποιοδήποτε αεροσκάφος και να λαμβάνουν, κατά συνέπεια, τα αναγκαία μέτρα για τη διατήρηση της ασφάλειας. Αυτή η αλλαγή εξασφαλίζει ότι αναγνωρίζεται η επιθυμία του Ευρωπαϊκού Κοινοβουλίου και ορισμένων κρατών μελών να υπάρχει δυνατότητα ελέγχου κοινοτικών αεροσκαφών με ένα νομικώς αποδεκτό τρόπο, χωρίς επέκταση του πεδίου της οδηγίας, γεγονός που θα έθετε μια σειρά νομικών και λειτουργικών προβλημάτων. Η αλλαγή αυτή είναι αποδεκτή από την Επιτροπή.

* άρθρο 4 (επιθεώρηση διαδρόμου): η νέα παράγραφος 2 είναι αναθεωρημένη διατύπωση της πρότασης της Επιτροπής η οποία βασίστηκε σε τροπολογία του Ευρωπαϊκού Κοινοβουλίου. Η διατύπωση είναι αποδεκτή από την Επιτροπή.

* άρθρο 6 (προστασία και διάδοση των πληροφοριών): τροποποίηση της διατύπωσης προκειμένου να ευθυγραμμιστεί περισσότερο με το κείμενο του κανονισμού 1592/2002 [1] για την ίδρυση ευρωπαϊκού οργανισμού ασφάλειας της αεροπορίας και με την πρόταση για οδηγία του Ευρωπαϊκού Κοινοβουλίου και του Συμβουλίου για την αναφορά περιστατικών στην πολιτική αεροπορία η οποία βρίσκεται τώρα στη διαδικασία συνδιαλλαγής.

[1] ΕΕ L 240 της 7.9.2002, σ. 1

* άρθρο 6 παράγραφος 2 (εκθέσεις διαθέσιμες στο κοινό): στην πρότασή της, η Επιτροπή απαίτησε να δημοσιεύουν τα κράτη μέλη έκθεση προς ενημέρωση του κοινού σχετικά με την πρόοδο και τα αποτελέσματα από την εφαρμογή της οδηγίας. Στην κοινή του θέση, το Συμβούλιο μεταφέρει αυτή τη δραστηριότητα στην Επιτροπή. Η αλλαγή αυτή αντιπροσωπεύει πρόσθετο φόρτο εργασίας για τις υπηρεσίες της Επιτροπής και θα πρέπει επομένως να ληφθεί υπόψη από το Ευρωπαϊκό Κοινοβούλιο και το Συμβούλιο και να της χορηγήσουν τους πόρους που είναι αναγκαίοι για τη συμμόρφωσή της με αυτή τη νέα διάταξη.

* άρθρο 7 (απαγόρευση απογείωσης αεροσκάφους): η αναθεωρημένη διατύπωση εισήχθη προκειμένου να υπάρξει καλύτερη συμμόρφωση με την ισχύουσα διεθνή πρακτική. Καθώς δεν επηρεάζει το πνεύμα του άρθρου, η διατύπωση αυτή είναι αποδεκτή από την Επιτροπή.

* άρθρο 9 (επιβολή απαγόρευσης ή προϋποθέσεων άσκησης δραστηριότητας): με την αλλαγή σε αυτό το άρθρο, η πιθανή επέκταση σε όλη την Κοινότητα ενός μέτρου που λαμβάνει ένα κράτος μέλος για την αντιμετώπιση μιας περίπτωσης μη συμμόρφωσης προς τα πρότυπα θα περιοριστεί σε απλή σύσταση, ενώ η πρόταση της Επιτροπής προβλέπει επέκταση η οποία είναι πιο δεσμευτική.

* άρθρο 10 (διαδικασία λήψης αποφάσεων): το άρθρο αυτό τροποποιήθηκε με προσθήκη μιας νέας τρίτης παραγράφου προκειμένου να ικανοποιηθούν οι ανάγκες της αλλαγής που εισήχθη στο άρθρο 9.

* άρθρο 11 (εφαρμογή): το χρονικό πλαίσιο για την εφαρμογή, το οποίο είχε τεθεί στα δύο έτη για την οδηγία αυτή, επεκτάθηκε από το Συμβούλιο σε τρία έτη.

4- ΣΥΜΠΕΡΑΣΜΑ

Η Επιτροπή συμφωνεί με το κείμενο της κοινής θέσης το οποίο εγκρίθηκε ομοφώνως από το Συμβούλιο δεδομένου ότι σέβεται τις βασικές αρχές της αρχικής πρότασης. Λαμβάνει επίσης υπόψη σε μεγάλο βαθμό τις τροποποιήσεις που ενέκρινε το Ευρωπαϊκό Κοινοβούλιο σε πρώτη ανάγνωση.